酬令裕見寄之什
作者：李呂
朝代：宋

paragraphs: 伯才不鼓琴，良爲知音撤。
淵明琴無絃，荆扉晝常閉。
吾道傳滄洲，初不待識別。
叔孫志諧俗，禮樂用綿蕝。
子陵持正論，阿諛腰領絕。
寧可負鑿方，枉尺未應屑。
郊居本寂寞，况乃生計拙。
食指日益繁，資用時告竭。
客至坐無氈，竊與鄭公埒。
天隨拾杞菊，焉能饜餔餟。
平生所厚人，過門或電掣。
嘗聞貴易交，一命已變節。
包苴既無魚，裋褐倦造謁。
闊遠故人書，誰復訪衰苶。
有燄手可炙，其如火不熱。
聞酸蚋必聚，其如醯不冽。
向來出肺肝，生死語虛設。
醇風恣澆漓，仁義從蕩滅。
江湖足相忘，何苦怨離別。
黄君忘年友，歲寒我輩列。
抗志忌詭隨，講究亦可悅。
高堂甘旨奉，敢以貧故闕。
姑從斆學半，俯首棲林樾。
近枉寄贈篇，用意尤清切。
似聞於易道，琅誦口不輟。
顧慙澤畔癯，韋編老披閲。
未達言外意，搔首漫卼臲。
三聖日星垂，牆仞靡容瞥。
動靜本自然，發明頼前哲。
屈伸相感觸，至理甚昭晰。
泰反復于隍，需順出自穴。
機緘默循環，勿用騰口說。
寒泉終可食，但貴井常渫。
正乏雙南金，報稱愧滅裂。
見許惠然來，諒不出良月。
莫學王子猷，興盡江天雪。